A BIZOTTSÁG 709/2008/EK RENDELETE
(2008. július 24.)
az 1234/2007/EK tanácsi rendeletnek a dohányágazatbeli szakmaközi szervezetek és megállapodások tekintetében történő végrehajtása részletes szabályainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 127. és 179. cikkére, figyelemmel 4. cikkére is,
mivel:
(1)
A dohányágazaton belüli ágazati szervezetekről és megállapodásokról szóló, 1992. június 30-i 2077/92/EGK tanácsi rendelet (2) az 1234/2007/EK rendelet (az egységes közös piacszervezésről szóló rendelet) 201. cikke (1) bekezdésének c) pontja értelmében 2008. július 1-jétől hatályát veszti.
(2)
A 2077/92/EGK rendeletben megállapított rendelkezések közül több nem került be az 1234/2007/EK rendeletbe. A dohányágazat további megfelelő működése, illetve az egyértelműség és az ésszerűség érdekében új rendeletet kell elfogadni e rendelkezések meghatározása, valamint a dohányágazaton belüli ágazati szervezetekről és megállapodásokról szóló 2077/92/EGK tanácsi rendelet alkalmazásának részletes szabályairól szóló, 1993. január 19-i 86/93/EGK bizottsági rendeletben (3) meghatározott jelenlegi végrehajtási szabályok meghatározása céljából.
(3)
Ennek megfelelően a 86/93/EGK rendeletet hatályon kívül kell helyezni.
(4)
Az egyének vagy csoportok által létrehozott és a dohányágazatban a termelés, feldolgozás és értékesítés különböző ágainak jelentős részét képviselő szakmaközi szervezetek készek hozzájárulni a piaci helyzet jobb figyelembevételéhez és bátorítani a termelés, feldolgozás és az értékesítés megismerésének és szervezésének fejlesztését célzó gazdasági magatartást. Ezek néhány tevékenysége hozzájárulhat a piaci egyensúly javításához, és ezzel segítséget nyújthatnak a Szerződés 33. cikkében foglalt célkitűzések eléréséhez. Meg kell határozni azokat az intézkedéseket, amelyek ilyen hozzájárulást jelenthetnek a szakmaközi szervezetek részéről.
(5)
A fentiekre való tekintettel szükségesnek tűnik, hogy külön elismerést kapjanak azok a szervek, amelyek bizonyítani tudják reprezentativitásukat regionális, régióközi vagy közösségi szinten, és amelyek pozitív lépéseket tesznek a fent említett célkitűzések elérésére. Az ilyen elismerést a szakmai szövetség tevékenységétől függően a tagállamnak vagy a Bizottságnak kell megadnia.
(6)
Azon szakmaközi szervezetek egyes tevékenységeinek támogatására, amelyek a piac szervezésére vonatkozó jelenlegi szabályok fényében különös érdeklődésre tarthatnak számot a dohányágazatban, rendelkezni kell arról, hogy azokat a szabályokat, amelyeket egy szakmaközi szervezet a tagjaira nézve elfogad, bizonyos feltételek mellett kiterjesszék valamennyi nem tag termelőre és csoportra is egy vagy több régióban. Azok számára, akik nem tagjai a szervezeteknek, szintén kötelezővé kell tenni, hogy megfizessék azon hozzájárulások teljes összegét vagy annak egy részét, amelyek az ilyen tevékenységek folytatása során felmerülő, nem igazgatási jellegű költségek fedezetéül szolgálnak. Ezen eljárás során biztosítani kell a társadalmi-gazdasági csoportok, különösképpen a fogyasztók jogait.
(7)
Az elismert szakmaközi szervezetek egyéb tevékenységei általános gazdasági vagy technikai jelentőséggel bírhatnak a dohányágazat számára, és ezért hasznosak lehetnek a szóban forgó szakmában dolgozó valamennyi személy számára függetlenül attól, tagjai-e a szervezetnek. Az ilyen esetekben indokoltnak látszik kötelezővé tenni a nem tagok számára, hogy megfizessék a közvetlenül a szóban forgó tevékenységek folytatásából eredő, az igazgatási költségeken kívüli költségek fedezetére szánt hozzájárulást.
(8)
A rendszer megfelelő működésének biztosítása érdekében szoros együttműködésre van szükség a tagállamok és a Bizottság között. A Bizottságnak állandó ellenőrzési jogosultsággal is rendelkeznie kell, különösen ami a regionális vagy régióközi szinten működő szakmaközi szervezetek elismerését és az ilyen szervezetek által elfogadott megállapodásokat és összehangolt magatartásokat illeti.
(9)
A tagállamok és más érdekeltek tájékoztatása céljából rendelkezni kell arról, hogy évente legalább egy alkalommal közzétegyék az előző év során elismert szervezetek listáját, az olyan szervezetek jegyzékét, amelyek elismerését ugyanezen idő alatt visszavonták, valamint - alkalmazási körük megjelölésével - azokat a szabályokat, amelyeknek hatályát kiterjesztették.
(10)
A képviselt régióra vonatkozó megfelelő reprezentativitás érdekében a szakmaközi szervezetnek az általa képviselt valamennyi szakma tagjai által előállított, feldolgozott vagy vásárolt mennyiségek legalább egyharmadát képviselnie kell. Ennek megfelelően ha több régióban működik, a régiók közötti kiegyensúlyozatlanság elkerülése érdekében valamennyiben teljesítenie kell ezt a követelményt.
(11)
Meg kell állapítani, hogy a dohánykereskedelem a dohánykereskedők üzleti tevékenységén kívül magában foglalja a végső felhasználók közvetlen bálásdohány-vásárlását is.
(12)
Azokra az esetekre nézve, amikor egy szakmaközi szervezet elismeréséért a Bizottság a felelős, meg kell határozni az e szervezetek által a Bizottság számára nyújtandó információkat.
(13)
Az elismerés visszavonásának általában akkortól kell hatályba lépnie, amikortól az elismerés követelményei már nem teljesülnek.
(14)
Egyértelművé kell tenni, hogy a régióközi szinten működő szakmaközi szervezetek reprezentativitásának minimális mértéke megegyezik a regionális szakmaközi szervezetek esetében előírttal.
(15)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Hatály
Ez a rendelet meghatározza az 1234/2007/EK rendelet I. mellékletének XIV. része szerinti dohányipari termékek piacának szervezése alá tartozó ágazatban működő szakmaközi szervezetek elismerésének és tevékenységének feltételeit.
2. cikk
Elismerés
A szakmaközi szervezetek elismerése engedélyt jelent az 1234/2007/EK rendelet 123. cikke első albekezdésének c) pontjában említett tevékenységek folytatására az e rendeletben megállapított feltételek szerint.
3. cikk
Tagállami elismerés
(1) Kérelem alapján a tagállamok azokat a területükön létrehozott szakmaközi szervezeteket ismerik el, amelyek
a)
a tevékenységüket regionális vagy régióközi szinten folytatják a tagállam területén;
b)
az 1234/2007/EK rendelet 123. cikke első albekezdésének c) pontjában említett célok elérése érdekében a következő tevékenységeket folytatják:
i.
hozzájárulás a leveles vagy bálázott dohány piacra vitelének magasabb szintű összehangolásához;
ii.
a Közösség szabályainak megfelelő szabványszerződések készítése;
iii.
a piaci információ és átláthatóság javítása;
iv.
a hozzáadott érték növelése, különösen az értékesítés és az olyan új felhasználási lehetőségek kutatása révén, amelyek nem veszélyeztetik a közegészséget;
v.
az ágazat átirányítása olyan termékek felé, amelyek jobban megfelelnek a piaci és a közegészségügyi követelményeknek;
vi.
olyan módszerek kutatása, amelyek lehetővé teszik a növényvédő szerek alkalmazásának csökkentését és biztosítják a termékminőséget és a talajvédelmet;
vii.
olyan módszerek és eszközök kifejlesztése, amelyekkel javítható a termékminőség a termelés és feldolgozás szakaszában;
viii.
minősített vetőmag használata és a termékminőség ellenőrzése;
c)
maguk nem foglalkoznak az 1. cikkben említett termékek termelésével, feldolgozásával vagy értékesítésével;
d)
a termelés és/vagy kereskedelem jelentős részét képviselik a működési körhöz és a képviselt alágazatokhoz viszonyítva. Ha egy szakmaközi szervezet tevékenysége több régióra kiterjed, az általa összefogott minden egyes alágazatra valamennyi képviselt régió vonatkozásában bizonyítania kell reprezentativitását.
(2) Egy szakmaközi szervezet akkor tekinthető az (1) bekezdés d) pontja alkalmazásában regionális szinten reprezentatívnak, ha a tevékenységi körébe tartozó minden egyes szakmának a dohányfajták vagy dohányfajták csoportjai termelésével vagy elsődleges feldolgozásával vagy a dohánykereskedelemmel foglalkozó tagjai által termelt, feldolgozott vagy vásárolt mennyiségek legalább egyharmadát képviseli.
Ha egy szervezet működése több régióra vagy az egész Közösségre kiterjed, minden adott régió vonatkozásában teljesítenie kell az első albekezdésben meghatározott követelményeket.
(3) Az elismerés megadását megelőzően a tagállamok tájékoztatják a Bizottságot a szakmaközi szervezetek elismerésére vonatkozóan az 1234/2007/EK rendelet 123. cikkében és az e cikk (1) és (2) bekezdésében meghatározott feltételek teljesítésével kapcsolatos minden olyan információról, amelynek alapján a szakmaközi szervezet elismerését tervezik.
A Bizottság a tagállamtól érkező értesítést követő 60 napon belül emelhet kifogást az elismerés ellen.
(4) A tagállamok visszavonják az elismerést:
a)
ha az ebben a cikkben előírt feltételek már nem teljesülnek;
b)
ha a szakmaközi szervezet az 1234/2007/EK rendelet 177. cikke (2) bekezdésének hatálya alá tartozik;
c)
ha a szakmaközi szervezet nem tesz eleget az 1234/2007/EK rendelet 177. cikke (1) bekezdésének a) pontja értelmében rá háruló értesítési kötelezettségnek.
(5) A tagállamok az elismerés visszavonására vonatkozó határozatról haladéktalanul értesítik a Bizottságot.
4. cikk
Bizottsági elismerés
(1) Kérelem alapján a Bizottság azokat a szakmaközi szervezeteket ismeri el, amelyek
a)
tevékenységüket több tagállam egész területén vagy azok egy részén vagy a Közösség egész területén folytatják;
b)
valamelyik tagállam joga szerint jöttek létre;
c)
megfelelnek a 3. cikk (1) bekezdésének b), c) és d) pontjában foglalt rendelkezéseknek.
(2) Azon szakmaközi szervezet elismerés iránti kérelmét, amely tevékenységét több tagállam egész területén vagy azok egy részén vagy a Közösség egész területén folytatja, a Bizottság elé kell terjeszteni, csatolva azokat az iratokat, amelyek igazolják:
a)
a 1234/2007/EK rendelet 123. cikke szerinti kritériumoknak való megfelelést;
b)
tevékenysége hatókörét és annak a 3. cikk (1) bekezdésében foglaltaknak való megfelelését;
c)
tevékenysége földrajzi hatókörét,
d)
azt, hogy valamelyik tagállam joga szerint jött létre;
e)
azt, hogy megfelel a 3. cikk (2) bekezdésében meghatározott reprezentativitásra vonatkozó követelményeknek.
(3) A Bizottság az elismerésért benyújtott kérelemről értesíti azokat a tagállamokat, amelyek területén a szakmaközi szervezet székhellyel rendelkezik, és amelyek területén a szakmaközi szervezet tevékenységét folytatja. Az értesítést követően az érintett tagállamoknak két hónap áll rendelkezésükre, hogy az elismeréssel kapcsolatos észrevételeiket megtegyék.
(4) A Bizottság a kérelem és a (2) bekezdésben meghatározott valamennyi szükséges információ beérkezését követő négy hónapon belül hozza meg határozatát az elismerésről.
(5) A Bizottság a 3. cikk (4) bekezdésében említett indokok alapján visszavonja az e cikk (1) bekezdésében említett szakmaközi szervezetek elismerését.
5. cikk
Az elismerés visszavonása
Az elismerésnek a 3. cikk (4) bekezdése vagy a 4. cikk (5) bekezdése alapján történő visszavonása attól az időponttól hatályos, amikortól az elismerés feltételei már nem teljesülnek.
6. cikk
Az elismert szakmaközi szervezetek jegyzékének közzététele
A Bizottság az Európai Unió Hivatalos Lapjának C sorozatában, legalább évente egy alkalommal vagy a helyzettől függően, közzéteszi az elismert szakmaközi szervezetek nevét. A közzétételben meg kell jelölni a szakmaközi szervezet tevékenységének gazdasági ágazatát és területét az 1234/2007/EK rendelet 123. cikkének c) pontjában meghatározottaknak megfelelően. Az elismerés visszavonását szintén évente legalább egy alkalommal közzé kell tenni.
7. cikk
Bizonyos szabályoknak a tagsággal nem rendelkezőkre történő kiterjesztése
Az 1234/2007/EK rendelet 178. cikke (3) bekezdésének megfelelően a meglévő megállapodások és összehangolt magatartások hatályának kiterjesztésére vonatkozó bizottsági jóváhagyás az e rendelet 8. cikkében meghatározott eljárással adható meg.
8. cikk
Eljárás a bizonyos szabályoknak a tagsággal nem rendelkezőkre történő kiterjesztéséhez
(1) A tagállamok által elismert szakmaközi szervezetek által eddig kötött megállapodások és kialakított összehangolt magatartások esetében a tagállamok az érintett társadalmi-gazdasági csoportok tájékoztatása érdekében közzéteszik azokat a megállapodásokat vagy összehangolt magatartásokat, amelyeket egy adott régióban vagy régiócsoportban az 1234/2007/EK rendelet 178. cikkének megfelelően ki kívánnak terjeszteni a nem tag egyénekre vagy csoportokra is.
Az érintett társadalmi-gazdasági csoportoknak a közzétételtől számított két hónap áll rendelkezésükre, hogy észrevételeiket az adott tagállam illetékes hatósága felé megtegyék.
(2) A két hónapos időtartam elteltével és a határozathozatalt megelőzően a tagállamok értesítik a Bizottságot azokról a szabályokról, amelyeket kötelezővé kívánnak tenni és rendelkezésre bocsátanak minden vonatkozó információt, különösen a szóban forgó kiterjesztés értékelésével kapcsolatban, valamint arra vonatkozóan, hogy az érintett szabályok a 98/34/EK európai parlamenti és tanácsi irányelv (4) értelmében „műszaki” jellegűnek minősülnek-e. Az értesítésben szerepel minden, az érintett társadalmi-gazdasági csoportoktól az (1) bekezdés második albekezdése szerint beérkezett észrevétel és a kiterjesztési kérelem értékelése.
(3) A Bizottság az Európai Unió Hivatalos Lapjának C sorozatában közzéteszi azokat a szabályokat, amelyek kiterjesztését az általa a 4. cikk értelmében elismert szakmaközi szervezetek kérelmezték. A közzétételt követően a tagállamoknak és az érintett társadalmi-gazdasági csoportoknak a közzétételtől számított két hónap áll rendelkezésükre, hogy észrevételeiket megtegyék.
(4) Ha azok a szabályok, amelyek kiterjesztését kérelmezték, a 98/34/EK európai parlamenti és tanácsi irányelv értelmében műszaki szabályoknak minősülnek, az e cikk (2) bekezdésében előírt értesítéssel egy időben az említett irányelv 8. cikkének megfelelően ezekről is tájékoztatni kell a Bizottságot.
E cikk (5) bekezdésének sérelme nélkül, ha a 98/34/EK irányelv 9. cikke szerinti részletes vélemény benyújtásának feltételei teljesülnek, a Bizottság megtagadja azoknak a szabályoknak a jóváhagyását, amelyek kiterjesztését kérték.
(5) A Bizottság a szabályok kiterjesztésének alkalmazásáról a tagállamtól a (2) bekezdéssel összhangban kapott értesítéstől számított három hónapon belül határozatot hoz. A (3) bekezdés alkalmazása esetén a Bizottság a szóban forgó szabályoknak az Európai Unió Hivatalos Lapjának C sorozatában történő közzétételétől számított öt hónapon belül határozatot hoz.
A Bizottság elutasító határozatot hoz, ha úgy találja, hogy a kiterjesztés:
a)
a közös piac jelentős részén akadályozza, korlátozza vagy torzítja a versenyt;
b)
korlátozza a kereskedelem szabadságát; vagy
c)
veszélyezteti a közös agrárpolitika vagy a közösségi szabályok bármelyikének célkitűzéseit.
(6) Azokat a szabályokat, amelyek hatályát kiterjesztették, közzéteszik az Európai Unió Hivatalos Lapjának C sorozatában.
9. cikk
A tagsággal nem rendelkező egyének vagy csoportok által fizetendő hozzájárulás
(1) Amikor a 8. cikknek megfelelően a szabályokat azok számára is kötelezővé teszik, akik nem tagjai a szakmaközi szervezetnek, az adott esettől függően a tagállam vagy a Bizottság dönthet úgy, hogy azok az egyének vagy csoportok, akik nem tagok, a tagok által fizetett hozzájárulás egészét vagy annak egy részét fizessék a szervezet számára. A szóban forgó hozzájárulás nem fordítható a megállapodások vagy összehangolt magatartások alkalmazása során felmerülő igazgatási költségek fedezésére.
(2) A tagállamok vagy a Bizottság bármely intézkedését, amely hozzájárulás fizetését írja elő olyan személyek vagy csoportok számára, amelyek nem tagjai a szakmaközi szervezetnek, közzéteszik az Európai Unió Hivatalos Lapjának C sorozatában. Az intézkedés a közzététel időpontjától számított két hónap elteltével lép hatályba.
(3) Ha egy szakmaközi szervezet kérelmezi, hogy a nem tag személyeket vagy csoportokat is kötelezzék a tagok által fizetett hozzájárulás egészének vagy egy részének fizetésére e cikk vagy az 1234/2007/EK rendelet 126. cikkének (1) bekezdése alapján, a szervezet tájékoztatja az adott helyzettől függően a tagállamot vagy a Bizottságot a fizetendő hozzájárulás összegéről. A tagállam vagy a Bizottság a szervezet vonatkozásában minden általa szükségesnek tartott vizsgálatot elvégezhet.
10. cikk
Hatályon kívül helyezés
A 86/93/EGK rendelet hatályát veszti.
11. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2008. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 24-én.